

**KŐRÖSTETÉTLEN KÖZSÉG ÖNKORMÁNYZAT**

**POLGÁRMESTERÉTŐL**

**2745 KŐRÖSTETÉTLEN**, Kocséri út 4.

***Tel.: 53/368-005, fax: 53/568-501l***

|  |  |
| --- | --- |
| Iktatószám: C/ /2025.  Előterjesztő: Pásztor Roland polgármester  Szakmai előterjesztő: Dr. Diósgyőri Gitta címzetes főjegyző  Ügyintéző: Sziváki Ibolya vezető-főtanácsos | Tárgy: **Ingyenes önkormányzati tulajdonba adásra vonatkozó igényérvényesítés**  Melléklet: tulajdoni lap másolat |

**ELŐTERJESZTÉS**

**Kőröstetétlen Község Önkormányzat Képviselő-testületének**

**2025. május 26-ai nyilvános ülésére**

**Tisztelt Képviselő-testület!**

Gyopáros Alpár a Modern Települések Fejlesztéséért felelős kormánybiztos és dr. Lakner Zsuzsa, a Magyar Nemzeti Vagyonkezelő Zártkörűen működő Részvénytársaság vezérigazgatója 2025. május 13-án ingyenes önkormányzati tulajdonba adásra vonatkozó igényfelmérésről szóló levelét küldte meg önkormányzatunknak.

A levélben foglaltak szerint:

„*Magyarország Kormánya a kistelepülések hátrányainak mérséklése, a népességcsökkenés megállítása és az életminőség javítása céljából indította el 2019-ben a Magyar Falu Programot, amely a helyi életminőséget javító pályázati rendszeren, a falusi CSOK-on, a falusi útalapon és a falvakban működő vállalkozások támogatásán keresztül fejti ki hatását a falvainkban élő honfitársaink mindennapi életére.*

*Magyarország Kormányának döntése alapján 2022-ben 1630 db, a Magyar Nemzeti Vagyonkezelő Zrt. (a továbbiakban: MNV Zrt.) tulajdonosi joggyakorlásában lévő ingatlan (ingatlanhányad) kerülhetett az 5000 lélekszám alatti települési önkormányzatok tulajdonába, hozzájárulva ezzel a települések fejlődéséhez.*

*A Magyar Falu Program támogatási rendszere 2023-ban folytatódott az 5000 fő alatti lakosságszámú települések számára, valamint a Magyar Falu Program mintájára, annak támogatási céljaival összhangban az 5 és 15 ezer közötti lélekszámú települések számára.*

*A Magyar Falu Program támogatási rendszere így egy újabb elemmel bővült, és a Kormány döntése alapján 2024. július 1. napjával összesen 1886 db, az MNV Zrt. és a 2024. december 31. napjával megszűnt Maradványvagyon-hasznosító Zrt. tulajdonosi joggyakorlásában lévő ingatlan (ingatlanhányad) kerülhetett az 5000 lélekszám alatti, valamint az 5 és 15 ezer közötti lélekszámú települési önkormányzatok tulajdonába.*

*Az ingatlanok tulajdonjogának átruházása az önkormányzatok részére egy olyan egyedülálló lehetőséget jelent, amelyen keresztül nem csak az önkormányzat vagyona gyarapszik, hanem azok közösségi célra történő hasznosítására is lehetőség nyílik****. 2025-ben ezért a program folytatódik az 5 és 5000 fő alatti települések számára.***

***Az idei évben az állami tulajdonú ingaltanok mellett, egyes közvetlen vagy közvetett többségi állami tulajdonú gazdasági társaságok kizárólagos tulajdonában álló, a felmérés időpontjában nem hasznosított, lakóépületet vagy nem lakás céljára szolgáló épületet tartalmazó, feladatellátáshoz nem szükséges, azonban helyi szinten gyakorlati használati potenciállal rendelkező ingatlan tulajdonba adásának elvi lehetősége nyílik meg, mely útján az állam hozzá kíván járulni a települések fejlődéséhez.”***

Önkormányzatunknak az 1. hrsz-ú, Kocséri út 2. szám alatti, *kivett szolgáltatóház, udvar* megnevezésű, 15/284 tulajdoni hányadú ingatlan tulajdonjogának ingyenes megszerzésére van lehetősége. Ez a tulajdoni hányad 2018. szeptember 6-ától a Magyar Posta Zrt tulajdonában van.

**Az igényérvényesítést képviselő-testületi döntéssel szükséges alátámasztani.**

Javaslom a Tisztelt Képviselő-testületnek, hogy önkormányzatunk kezdeményezze és kérelmezze a fenti ingaltan 15/284 tulajdoni hányadának ingyenes önkormányzati tulajdona adását. Amennyiben a jelzett tulajdonrész az önkormányzat tulajdonába kerül, remélhetőleg megvalósulhat a postapartneri szolgáltatóhely kialakítása.

Jelen előterjesztést a **Jogi-, Gazdasági és Kulturális Bizottság** tárgyalja. A bizottság véleménye – jegyzőkönyvi kivonat formájában – a Képviselő-testület ülésén, szóban kerül ismertetésre.

A döntéshozatal Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján **nyilvános** ülés keretében, az 50. § rendelkezései alapján **minősített** többségű szavazati arányt igényel.

Kőröstetétlen, 2025. május 21.

Pásztor Roland

polgármester

**Határozati javaslat**

**Kőröstetétlen Község Önkormányzat Képviselő-testülete -** a nemzeti vagyonról szóló 2011. évi CXCVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján –

1. Kezdeményezi a Magyar Nemzeti Vagyonkezelő Zrt-nél a Magyar Posta Zrt. tulajdonában lévő Kőröstetétlen, 1. helyrajzi számon felvett, Kocséri út 2. szám alatti *kivett szolgáltatóház, udvar* megnevezésű, 1420 nm területű ingatlan 15/284 tulajdoni hányadának ingyenes önkormányzati tulajdonba adását.
2. Kijelenti, hogy az 1. pontban hivatkozott ingatlant az Önkormányzat a *Magyarország helyi önkormányzatairól szóló 2011. CLXXXIX. törvény* 13. § (1) bekezdés *9.)* *pontjában* meghatározott *lakás- és helyiséggazdálkodás* feladatainak ellátása érdekében kívánja tulajdonba venni és *postapartneri szolgáltatóhely kialakítása* célra kívánja felhasználni.
3. Vállalja Kőröstetétlen Község Önkormányzat részéről a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését.
4. Kijelenti, hogy az igényelt ingatlan nem áll védettség alatt.
5. Felhatalmazza a polgármestert, hogy az 1. pontban hivatkozott ingatlan ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi nyilatkozatot megtegyen.
6. Felhatalmazza a polgármestert az 1. pontban hivatkozott ingatlan ingyenes önkormányzati tulajdonba adására vonatkozó megállapodást aláírja.
7. Utasítja a Ceglédi Közös Önkormányzati Hivatalt a szükséges intézkedések megtételére.

**Határidő**: azonnal **Felelős**: Pásztor Roland polgármester

Az előterjesztést láttam:

Dr. Diósgyőri Gitta

címzetes főjegyző